hotchpotch/miracl-hf-unified huggingface dataset:
Danny Harris
Daniel Lee "Danny" Harris (s. 7. syyskuuta 1965 Torrance, Kalifornia) on yhdysvaltalainen 400 metrin aitajuoksija.
Harrisin isä kuoli Dannyn ollessa kolmevuotias ja äiti, kun Danny oli 14-vuotias. Hän kasvoi isovanhempiensa luona. Hän haaveili NFL-urasta, eikä vielä high school -aikanaan ollut juossut 400 metrin aitajuoksua. Hän tosin teki Yhdysvaltojen ikäkausiennätyksen 300 metrin aitajuoksussa 35,52.
Aloitettuaan opintonsa Iowan yliopistossa hän teki kolmannessa 400 metrin aitajuoksukilpailussaan nuorten maailmanennätyksen 49,55. Vuoden 1984 aikana hän paransi ennätyksensä 48,02:een, ja hävisi vain kahdesti: Edwin Mosesille olympiakarsinnoissa ja Los Angelesin olympialaisissa, jossa hänen hopea-aikansa oli 48,13. Hän voitti NCAA:n mestaruuden 400 metrin aitajuoksussa 1984, 1985 ja 1986. Yhdysvaltojen-mestaruuden hän voitti 1986 sekä sai hopeaa 1985 ja 1987.
Harris katkaisi Edwin Mosesin lähes kymmenen vuotta ja 107 loppukilpailua kestäneen voittoputken kukistaessaan hänet Madridissa 4. kesäkuuta 1987 ajoin 47,56 – 47,69. Rooman MM-kilpailuissa 1987 hän hävisi Mosesille 0,02 sekuntia ja sai hopeaa ajalla 47,48.
Harris jäi olympiakarsinnoissa 1988 viidenneksi ajalla 47,76. Hän voitti GP-finaalin 1988, sijoittui toiseksi 1990 ja kolmanneksi 1986. Hän voitti Yhdysvaltojen-mestaruuden 1991 ja juoksi ennätyksensä 47,38 Lausannessa 10. heinäkuuta 1991. Tokion MM-kilpailuissa hän oli viides.
Harris jäi kiinni kokaiinin käytöstä Yhdysvaltojen hallimestaruuskilpailuissa 1992 ja sai neljän vuoden kilpailukiellon, jonka Yhdysvaltojen yleisurheiluliitto vetoomuksen jälkeen lyhensi, ja hän aloitti kilpailemisen 1994. IAAF antoi hänelle kuitenkin kilpailuluvan vasta kaudelle 1995. Hän ei selviytynyt enää arvokilpailuihin, mutta kukisti 1995 kolme kertaa maailmanmestari Derrick Adkinsin, ja juoksi ajan 47,56.
Robert Ibáñez
Roberto Ibáñez Castro, yleensä vain Robert (s. 22. maaliskuuta 1993 Valencia, Espanja) on espanjalainen jalkapalloilija. Hän edusta Espanjan Primera Divisiónissa pelaavaa Valenciaa ja on pelipaikaltaan oikea laitalinkki.
Ibáñez liittyi Valencia nuorisoakatemiaan vuonna 2000. Ensimmäisen ottelunsa seuran reservijoukkueessa hän pelasi kaudella 2010–2011 maan neljänneksi korkeimmalla sarjatasolla Tercera Divisiónissa.
Kesällä 2014 edustusjoukkueen uusi päävalmentaja Nuno Espírito Santo nosti Ibáñezin mukaan harjoituskaudella pelattuun Emirates Cupiin. Ensiesiintymisensä edustusjoukkueessa hän teki 29. elokuuta 2014 ottelussa Málagaa vastaan.
16. tammikuuta 2015 Ibáñez siirtyi loppukauden kestävällä lainasopimuksella Granadaan. Hän teki ensimmäisen maalinsa ammattilaisurallaan ja uudessa seurassaan 25. tammikuuta 2015 ottelussa Deportivo La Coruñaa vastaan.
Kai Holm (urheilujohtaja)
Kai Holm (s. 1. joulukuuta 1938 Tanska ) on entinen tanskalainen palloilulajien urheilija ja urheilujohtaja.
Kai Holm on koulutukseltaan insinööri Horsensin Ammattikorkeakoulusta vuonna 1961. Vuodesta 1963 alkaen hän johti perustamaansa rakennusalan yritystä vuoteen 1986. Hän aloitti vuonna 1974 rahoituspankkiirina, jota tehtävää hän hoiti vuoteen 1987. Sen jälkeen hän toimi vuodesta 1987 tanskalaisen veikkaus- ja lottoyhtiön varatoimitusjohtajana.
Holmin urheilu-ura alkoi 1950-luvulla, jolloin hänen päälajejaan olivat uinti ja vesipalloilu, jossa hän oli kansallista tasoa. 1960-luvulla hänestä tuli monipuolinen palloilija. Hän pelasi jalkapalloa, jääkiekkoa ja käsipalloa lajien tanskalaisissa pääsarjoissa.
Kai Holm aloitti urheilujärjestötoiminnan 1960-luvun lopulla Tanskan Uinti- ja hengenpelastusliitossa. Hänet valittiin liiton puheenjohtajaksi vuosiksi 1977-1983. Vuonna 1978 Holm valittiin Tanskan Urheiluliiton hallituksen jäseneksi. Hänet valittiin keskusjärjestön puheenjohtajaksi 1983, ja tätä tehtävää hän hoiti aina vuoteen 2007. Tanskan olympiakomitean puheenjohtajana hän toimi vuosina 1992-2007.
Kansainvälinen urheilujohtaja alkoi vuonna 1992, jolloin hänet valittiin Kansainvälisten Maailmankisojen järjestön (IMGA) puheenjohtajaksi. Hänet valittiin edelleen vuonna 2002 Kansainväliseen olympiakomiteaan (KOK) silloisen tanskalaisedustajan Niels Holst-Sørensenin seuraajaksi hänen täytettyä 80 vuotta. KOK:ssa Holm toimi vuoden 2014 talvikisaehdokkaiden arviointiryhmässä vuosina 2006-2007. Täytettyään 70 vuotta Kai Holm joutui jäämään syrjään KOK:sta sen uusien ikärajoitussääntöjen perusteella.
Jeison Murillo
Jeison Fabián Murillo Cerón (s. 27. toukokuuta 1992 Cali, Kolumbia) on kolumbialainen jalkapalloilija. Hän edustaa Espanjan Primera Divisiónissa pelaavaa Barcelonaa ja on pelipaikaltaan keskuspuolustaja.
Murillo palasi kesällä 2013 takaisin Granadaan lainapestiensä jälkeen. Ensiesiintymisensä Primera Divisiónissa hän teki 18. elokuuta 2013 ottelussa Osasunaa vastaan.
Helmikuussa 2015 Murillo solmi italialaisseura Internazionalen kanssa viisivuotisen sopimuksen ja hänestä maksettiin 8 miljoonan euron siirtokorvaus. Sopimus astui voimaan heinäkuusta 2015 lähtien.
Käsipallon Saksan Cup
DHB-Pokal eli Saksan cup on arvostetuin käsipallokilpailu Saksassa heti Bundesligan jälkeen. Turnaus pelataan cup-systeemin mukaan niin, että joka kierroksella voittajat jatkavat eteenpäin. Saksan cupia on pelattu vuodesta 1975 alkaen ja menestynein seura cupissa on THW Kiel, jolla on 9 mestaruutta.
Dar'an maakunta
Dar'a () on yksi Syyrian neljästätoista maakunnasta. Se sijaitsee maan lounaisimmassa osassa. Sen nimi kirjoitetaan länsimaissa myös Deraa tai Daraa. Maakunnan pinta-ala on 3 730 km². Vuonna 2011, ennen sisällissotaa, sen väkiluvuksi arvioitiin 1,027 miljoonaa. Maakunnan pääkaupunki on Daraa.
Maakunta rajautuu etelässä Jordaniaan. Lännessä naapurina on pääosin Israelin miehittämä Kuneitran, pohjoisessa Rif Dimašqin ja idässä Suwaydan maakunta.
Dar'assa sijaitseva Bosra on Unescon maailmanperintökohde.
Darwinin pommitus
Darwinin pommitus oli toisessa maailmansodassa keisarillisen Japanin laivaston ilmavoimien tekemä 19. helmikuuta 1942 pommituslento Darwiniin Australiaan. Hyökkäyksessä 242 lentokonetta iski Darwinin satamaa ja siellä olleita aluksia sekä kaupungin lentokenttiä. Pommituksen tarkoituksena oli estää liittoutuneita käyttämästä satamaa ja tukikohtia hyökkäyksiin Timoriin ja Jaavalle. Pommituksessa upotettiin kahdeksan alusta ja vahingoitettiin 25 muuta ja lisäksi 30 lentokonetta tuhoutui. Pommituksessa kuoli 235 ihmistä. Japanilaiset menettivät neljä lentokonetta ja kaksi lentäjää kuoli ja yksi miehistön jäsen joutui sotavangiksi. Kyseessä oli suurin Australiaa vastaan kohdistunut hyökkäys toisen maailmansodan aikana.
Amiraali Nagumon johtama 1. lentotukialuslaivasto oli usein Jaavan eteläpuolella, mikä piti ABDAn epätietoisena japanilaisten seuraavasta kohteesta. Port Darwin oli saman aikaisesti muodostunut tärkeäksi ellei jopa elintärkeäksi tukialueeksi lentokoneille ja joukoille, joita lähetettiin Alankomaiden Itä-Intiaan. Se oli samalla Jaavan alueen lähin satama. Japanilaisten kannalta Darwinin tuhoaminen ei ainoastaan estäisi apujoukkojen toimittamista pohjoiseen vaan lisäksi demoralisoisi Australian hallintoa.
Port Darwiniin tehtävää iskua varten koottiin osasto, joka ei merkittävästi poikennut Pearl Harboriin hyökänneestä osastosta lukuun ottamatta taistelulaivojen puuttumista. Osastoon kuuluivat lentotukialukset "Kaga", "Akagi", "Hiryū" ja "Sōryū" sekä raskaat risteilijät "Tone" ja "Chikuma". Osaston suojana oli kevyen risteilijä "Abukuman" alainen hävittäjälaivue, johon kuuluivat "Urakaze", "Isokaze", "Tanikaze", "Hamakaze", "Kasumi", "Shiranui" ja "Ariake".
Nagumon johtama neljän lentotukialuksen muodostama osasto eteni 220 merimailin päähän Port Darwinista. Aluksilta nousi 19. helmikuuta 188 Aichi D3A1 syöksypommittajaa, Nakajima B5N2 torpedopommittajaa ja Mitsubishi A6M2 hävittäjää. Saman aikaisesti 54 kaksimoottorista Mitsubishi G4M1 pommikonetta saapui Kendarista osallistuakseen hyökkäykseen. Hyökkäys alkoi kello 09.30.
Jukka Thurén
Jukka Taneli Thurén (30. kesäkuuta 1930 Turku – 10. toukokuuta 2015 Turku) oli suomalainen filologi ja teologi sekä Åbo Akademin professori.
Thurén opiskeli Turun yliopistossa 1948–1952 ja valmistui klassillisen filologian maisteriksi, Göttingenin yliopistossa 1952–1953, sekä Åbo Akademissa ja Upsalan yliopistossa ja valmistui teologian maisteriksi 1957, Vanhan testamentin eksegetiikan lisensiaatiksi 1962 ja Uuden testamentin tohtoriksi 1974. Thurén sai pappisvihkimyksen Kuopiossa 1958. Hän työskenteli Turun Klassillisen Lyseon latinan vanhempana lehtorina 1962–1966, Åbo Akademin kreikan ja Uuden testamentin eksegetiikan lehtorina 1966–1975 sekä eksegetiikan professorina 1975–1994. Åbo Akademin ja Helsingin yliopiston eksegetiikan tutkijat muodostivat yhden Suomen Akatemian huippuyksiköistä vuosina 1995–2005. Turun yliopistossa Thurén oli varhaiskristillisen kirjallisuuden dosentti. Thurén toimi myös kirkon tehtävissä, kuten Raamatunkäännöskomiteassa 1973–1991 ja Tunnustuskirjojen käännöskomiteassa. Eläkkeelle jäätyään hän toimi useina vuosina opettajana Tarton yliopistossa. Hän suomensi kirkkoisien ja Lutherin teoksia sekä laati kattavan Uuden testamentin selityssarjan.
Jukka Thurénin poika on professori Lauri Thurén.
Homsin maakunta
Homs () on yksi Syyrian neljästätoista maakunnasta. Pinta-alaltaan (42 223 km²) se on Syyrian laajin maakunta. Vuonna 2011, ennen sisällissotaa, sen väkiluvuksi arvioitiin 1,8 miljoonaa. Maakunnan pääkaupunki on Homs.
Homsin maakunta rajautuu kaakossa Irakiin ja Jordaniaan. Lounaassa naapurina on Damaskosta ympäröivä maaseutumaakunta Rif Dimašq, lännessä Libanon ja Tartusin, pohjoisessa Haman ja Ar-Raqqan sekä koillisessa Dayr az-Zawrin maakunta.
Maakunta jakautuu seitsemään piirikuntaan.
Tartusin maakunta
Tartusin maakunta on yksi Syyrian neljästätoista maakunnasta. Sen pinta-ala on 1 892 km². Vuonna 2011, ennen sisällissotaa, sen väkiluvuksi arvioitiin 797 000. Maakunnan pääkaupunki on Tartus.
Maakunta rajoittuu etelässä Libanoniin, lännessä Välimereen, pohjoisessa Latakian sekä idässä Haman ja Homsin maakuntaan.
Paikallishallintoa varten maakunta on jaettu viiteen piirikuntaan.
Haman maakunta
Hama () on yksi Syyrian neljästätoista maakunnasta. Maakunnan pinta-ala on 8 883 km². Vuoden 2011 tammikuussa asukkasluku oli 2,113 miljoonaa. saman vuoden lopussa, kun Syyrian sisällissota oli jo meneillään, väkiluvuksi arvioitiin enää 1,628 miljoonaa. Maakunnan pääkaupunki on Hama.
Maakunta rajoittuu idääs ja etelässä Homsin, lännessä Tartusin ja Latakian, pohjoisessa Idlibin, Aleppon ja al-Raqqan maakuntaan.
Danny Everett
Daniel Joseph "Danny Joe" Everett (s. 1. marraskuuta 1966 Van Alystyne, Texas) on yhdysvaltalainen pikajuoksija, jonka päämatka oli 400 metrin juoksu. Hän edusti Santa Monica Track Clubia.
Everett juoksi Rooman MM-kilpailuissa 1987 avausosuuden maailmanmestaruuden voittaneessa Yhdysvaltojen 4 × 400 metrin viestijoukkueessa. Soulin olympialaisissa 1988 hän sai maanmiestensä Steve Lewisin ja Butch Reynoldsin jälkeen pronssia 400 metrillä ajalla 44,09. 4 × 400 metrin viestissä hän juoksi ensimmäisen osuuden Yhdysvaltojen joukkueessa, joka voitti kultamitalin yli neljän sekunnin erolla Jamaikaan.
Everett saavutti Tokion MM-kilpailuissa 1991 pronssia 400 metrin juoksussa ajalla 44,63. Hän hävisi kilpailun voittaneelle Antonio Pettigrew'lle 0,06 sekuntia ja hopeamitalisti Roger Blackille 0,01 sekuntia.. 4 × 400 metrin viestissä hän juoksi kolmannen osuuden Yhdysvaltojen hopeajoukkueessa.
Everett juoksi ennätyksensä 43,81 voittaessaan Yhdysvaltojen olympiakarsinnat 1992. Sitä paremmin oli tuohon mennessä juossut vain Butch Reynolds. Barcelonan olympialaisissa hän jäi jalkavamman vuoksi välieränsä viimeiseksi ajalla 56,61. Toronton sisäratojen MM-kilpailuissa 1993 hän juoksi avausosuuden kultaa voittaneessa Yhdysvaltojen 4 × 400 metrin viestijoukkueessa.
Fritz Hansen (upseeri)
Fritz Edvard Hansen (30. joulukuuta 1855 Kööpenhamina – 11. marraskuuta 1921 Haderslev) oli tanskalainen upseeri, vakuutusyhtiöjohtaja ja urheilujohtaja.
Hansen kouluttautui ensin upseeriksi. Hänet ylennettiin luutnantiksi 1874, tykistön yliluutnantiksi 1881, kapteeniksi 1882 ja erosi vakinaisesta palveluksesta everstiluutnanttina 1907. Siviilielämässä hänestä tuli tanskalaisen vakuutusyhtiön Forsikrings-Aktieselskabet Nordenin johtaja.
Hansenin urheilujohtaja ura alkoi Tanskan Urheiluliitossa, jota hän johti vuosina 1901–1909. Hansen toimi aktiivisti Tanskan olympiakomitean perustamisessa ja tanskalaisten osallistumista vuoden 1906 Ateenan välikisoihin. Hänet valittiinkin Tanskan olympiakomitean ensimmäiseksi puheenjohtajaksi. Hän oli osallistunut vuonna 1905 Brysselissä järjestettyyn olympiakongressiin, joka oli innoittanut häntä olympia-aatteen levittämisessä Tanskassa. Tanskan olympiakomitean puheenjohtajuutta hän hoiti vuosina 1906–1920. Kansainvälisen olympiakomitean jäsenenä hän toimi vuosina 1912–1921.
Ansioistaan Hansen palkittiin Dannebrogin ritarikunnan arvolla.
Inga Juuso
Inga Juuso (5. lokakuuta 1945 – 23. elokuuta 2014) oli norjansaamelainen joikutaiteilija. Hän esiintyi sekä yksin että eri kokoonpanojen kanssa ja konsertoi ympäri maailmaa. Uransa myöhäisvaiheessa hän oli Tromssan lääninjoikaaja. Ennen taiteilijanuraansa hän työskenteli radiotoimittajana.
Juuso hallitsi traditionaalisen joikun ja hänen ilmaisuaan luonnehdittiin vahvan jylhäksi. Perinteisen joikutyylin lisäksi hän teki taiteellisia kokeiluja ja kehitti joikutaidetta yhdessä muun muassa saamelaisten pop-yhtyeiden kanssa.
Juuso oli myös näyttelijä: hän näytteli lukuisissa saamelaisteatteri Beaivvášin tuotannoissa ja ruotsalaisissa saamelaisteattereissa 1980-luvulta alkaen. Hänellä oli niin ikään rooli Nils Gaupin elokuvassa "Kautokeinon kapina" (2008).
Inga Juuso palkittiin taiteilijanurastaan useilla Norjan merkittävimmillä säveltaiteen palkinnoilla, mukaan luettuna Spellemannprisen-palkinto 2011.
Hyrsky
Hyrsky tarkoittaa seuraavia:
Valta (sukunimi)
Valta on suomalainen sukunimi. Se on seuraavien henkilöiden sukunimi:
HMS Skrik
HMS Skrik oli Ruotsin laivaston vuonna 1877 vesillelaskettu torpedovene, joka oli Ruotsin laivaston ensimmäinen Ruotsissa valmistettu torpedovene.
Alus tilattiin Tukholmasta kaleeritelakalta ja se laskettiin vesille vuonna 1877. Alus liitettiin laivastoon vielä samana vuonna nimellä "Minbåt N:o 2".
Alus poistettiin torpedovenetehtävistä ja samalla laivastopalveluksesta jo 31. joulukuuta 1886 aluksen osoittauduttua liian hitaaksi ja muutenkin tehtävään sopimattomaksi. Alus muutettiin telakkaveneeksi kaleeritelakalle. Tehtävästä huolimatta alus nimettiin vuotta myöhemmin "Stångminbåten N:o 141":ksi. Muutostyöt saatiin päätökseen vuonna 1889, jolloin se nimettiin "Skeppsholmeniksi". Alus kuljetti matkustajia Skeppsholmenin ja kaleeritelakan välillä. Alus upposi vuonna 1895.
Porsanginvuono
Porsanginvuono (, ) on vuono Finnmarkin läänissä Norjassa. Sen pituus on 123 kilometriä ja se on Norjan vuonoista neljänneksi pisin. Barentsinmereen laskeva vuono on osa Porsangin ja Nordkappin kuntia. Vuonon länsipuolella sijaitsevat Porsangin niemimaa sekä Magerøyan saari ja itäpuolella Sværholtin niemimaa.
Trondheiminvuono
Trondheiminvuono () on vuono Sør-Trøndelagin ja Nord-Trøndelagin läänien alueella Norjassa. Sen pituus on 130 kilometriä ja se on Norjan vuonoista kolmanneksi pisin.
Aleppon maakunta
Aleppo on yksi Syyrian neljästätoista maakunnasta. Maakunnan pinta-ala on 18 500 neliökilometriä. Vuoden 2011 tammikuussa, ennen sisällissotaa, maakunnan väkiluvuksi kirjattiin 5,927 miljoonaa. Saman vuoden lopussa sisällissodan ollessa jo meneillään väkiluvun arvioitiin pudonneen yli miljoonalla asukkaalla noin 4,868 miljoonaan. Maakunnan pääkaupunki on Aleppo.
Maakunta rajoittuu idässä Rakkan (ar-Raqqan), etelässä Haman ja lännessä Idlibin maakuntaan sekä pohjoisessa Turkkiin.
Idlibin maakunta
Idlib () on yksi Syyrian neljästätoista maakunnasta. Se sijaitsee maan luoteisosassa. Maakunnan pinta-ala on 6 097 neliökilometriä. Maakunnan pääkaupunki on Idlib.
Vuoden 2011 tammikuussa, ennen Syyrian sisällissotaa, maakunnan väkiluvuksi kirjattiin 2,072 miljoonaa. Saman vuoden lopussa, kun sota oli jo meneillään, väkiluvun arvioitiin pudonneen jo yli puolella miljoonalla noin 1,501 miljoonaan.
Maakunta rajoittuu idässä Aleppon, etelässä ja lounaassa Haman, lännessä Latakian maakuntaan sekä pohjoisessa Turkkiin.
Unescon maailmanperintökohteeksi julistetut Pohjois-Syyrian muinaiset kylät sijaitsevat pääosin Idlibin maakunnassa.
Toukokuussa 2015 islamistikapinallisryhmien liittouma Jais al-Fateh kertoi vallanneensa lähes koko maakunnan ja kaikki sen tärkeimmät kaupungit. Sittemmin esimerkiksi Idlibin kaupungin hallinta on keskittynyt Syyrian opposition sotilaalliselle järjestölle, Vapaan Syyrian armeijalle, joka onnistui häätämään Isisin ja muita ääri-islamistien joukkoja pois.
Al-Raqqan maakunta
Ar-Raqqan maakunta (, Rakkan maakunta) on yksi Syyrian neljästätoista maakunnasta. Maakunnan pinta-ala on 19 616 neliökilometriä. Vuonna 2011, ennen sisällissotaa, sen väkiluvuksi arvioitiin 944 000. Maakunnan pääkaupunki on Rakka.
Maakunta rajoittuu idässä Hasakan ja Dayr az-Zawrin, etelässä Homsin, lounaassa Haman sekä lännessä Aleppon maakuntaan. Pohjoisessa rajanaapurina on Turkki.
Maakunta jakautuu kolmeen piirikuntaan.
Dayr al-Zawrin maakunta
Dayr al-Zawr () on yksi Syyrian neljästätoista maakunnasta. Maakunnan pinta-ala on 33 060 km². Vuonna 2011, ennen sisällissotaa, sen väkiluvuksi arvioitiin 1,2 miljoonaa. Maakunnan pääkaupunki on Deir ez Zor.
Maakunta rajoittuu idässä ja etelässä Irakiin. Lounaassa naapurina on Homsin, luoteessa ar-Raqqan ja koillisessa Hasakan maakunta.
Aluehallinnon toisella tasolla maakunta jakautuu kolmeen piirikuntaan.
Al-Hasakan maakunta
Hasakan maakunta (, ) on yksi Syyrian neljästätoista maakunnasta. Maakunnan pinta-ala on 6 097 km². Vuonna 2011, ennen sisällissotaa, sen väkiluvuksi arvioitiin 1,5 miljoonaa. Maakunnan pääkaupunki on Hasaka.
Maakunta rajoittuu pohjoisdessa Turkkiin ja idässä Irakiin. Etelässä naapurina on Dayr az-Zawrin ja lännessä ar-Raqqan maakunta.
Aluehallinnon toisella tasolla maakunta on jaettu neljään piirikuntaan.
As-Suwaydan maakunta
As-Suwaydan maakunta () on yksi Syyrian neljästätoista maakunnasta. Maakunnan pinta-ala on 5 550 km². Vuonna 2011, ennen sisällissotaa, sen väkiluvuksi arvioitiin 370 000. Maakunnan pääkaupunki on As-Suwayda. Suuri enemmistö maakunnan väestöstä on druuseja.
Maakunta rajautuu etelässä Jordaniaan. Lännessä naapurina on Dar'an ja pohjoisessa sekä koillisessa Rif Dimašqin maakunta.
Maakunnan alueella sijaitsee noin 1 800 metrin korkeuteen kohoava Jabal al-Duruzin vuori.
Arsaniilihappo
Arsaniilihappo (CHAsNO) on arsonihappoihin kuuluva orgaaninen yhdiste. Yhdistettä on käytetty lisäaineena eläinten rehuissa, lääkkeiden ja väriaineiden värjäykseen ja sitä käytetään analyyttisessä kemiassa reagenssina eräiden metallien pitoisuuksien määrittämiseen.
Huoneenlämpötilassa arsaniilihappo on valkoista kiteistä ainetta. Se liukenee hieman kylmään veteen ja paremmin kuumaan veteen sekä emäksisiin liuoksiin ja väkeviin happoliuoksiin. Yhdiste liukenee myös etanoliin ja dietyylieetteriin, mutta on liukenematonta asetoniin, kloroformiin ja bentseeniin. Arsaniilihappo esiintyy sekä kiinteänä että liuoksissa tyypillisesti kahtaisionimuodossa.
Ensimmäisen kerran arsaniilihappoa valmisti ranskalainen Antoine Béchamp vuonna 1863 aniliinin ja arseenihapon välisellä reaktiolla, niin kutsutulla Béchamp-reaktiolla. Nykyäänkin yhdisteen valmistus perustuu tähän reaktioon. EDTA:an kelatoitunut arseenihappo reagoi aniliinin kanssa tetrakloorieteeniliuoksessa 130 °C:n lämpötilassa. Näin muodostunut bis(4-aminofenyyli)arsiinihappo hydrolysoidaan happamissa olosuhteissa arsiniilihapoksi. Toinen valmistuspata on nitarsonin pelkistäminen rauta(II)yhdisteiden avulla.
Arsaniilihappoa on käytetty väriaineiden ja lääkkeiden kuten salvarsaanin synteesiin. Sitä on lisätty myös siipikarjan rehuun ehkäisemään alkueläinten aiheuttamia infektioita ja sikojen eperytrozoonoosien ja punataudin hoitoon erityisesti Yhdysvalloissa. Arsaniilihapon lisääminen siipikarjan ja sikojen rehuun on ollut Yhdysvalloissa kiellettyä helmikuusta 2014 alkaen. Arsaniilihappoa käytetään eräiden jaksollisen järjestelmän neljänteen ryhmään kuuluvien siirtymämetallien kuten zirkoniumin spektrofotometriseen ja gravimetriseen pitoisuuden määrittämiseen. Reagenssin etuna on, se että se ei ole herkkä muiden siirtymämetallien aiheuttamille häiriöille analyyseissä.
Pablo Paz
Pablo Ariel Paz Gallo (s. 27. tammikuuta 1973 Buenos Aires) on entinen argentiinalainen jalkapalloilija. Pelipaikaltaan hän oli keskuspuolustaja.
Paz pelasi pääsarjatasolla Argentiinan Primera Divisiónin Newell's Old Boysissa 37 ottelua, Banfieldissä 22 ottelua ja Independientessä yhden ottelun. Lisäksi hän pelasi Espanjan Primera Divisiónissa 76 ottelua Tenerifessä ja yhdeksän ottelua Real Valladolidissa.
Argentiinan maajoukkueessa Paz pelasi 14 A-maaottelua vuosina 1996–1998. Hän oli mukana MM-kilpailuissa 1998, joissa pelasi yhden ottelun – alkulohkovaiheessa Kroatiaa vastaan. Lisäksi Paz saavutti olympiahopeaa Atlantassa 1996.
Rönnskär (Maalahti)
Rönnskärin saaristo sijaitsee Merenkurkussa noin 40 kilometriä länteen Vaasasta. Saariryhmään kuuluu noin 100 luotoa ja saarta. Useimmiten puhuttaessa Merenkurkun Rönnskäristä tarkoitetaan tähän saaristoon kuuluvaa Fäliskäretin saarta. Saarilla on tavattu 67 pesivää lintulajia joista yleisimpiä ovat riskilä, haahka ja ruokki.
Fäliskäretin saarella sijaitsee Suomen vanhin säilynyt puinen tunnusmajakka eli pooki. Punaiseksi maalattu kellotapulia muistuttava pooki on rakennettu 1784 ja se on lähes 22 metriä korkea. Saarella on kaksi 1800-luvulta peräisin olevaa luotsiasemarakennusta jotka ovat yksikerroksisia puutaloja joiden yhteydessä on matala tähystystorni. Luotseja varten rakennettiin saarelle myös navetta, tuulimylly, leivintupa ja makasiini. Vuonna 1967 saarelle valmistui kaksikerroksinen tiilirakennus luotsi- ja merivartioasemaa varten. Luotsiaseman toiminta päättyi 1976. Rönnskärin satama sijaitsee Fäliskäretin saaren itärannalla. Nykyisin Fäliskäretissä toimii Metsähallituksen luontoasema.
Niilo Saarinen (alus)
Pelastusristeilijä Niilo Saarinen on kapteeni Niilo Saarisen mukaan nimetty pelastusristeilijä.
Alus on teräsrunkoinen, jääkeulalla ja ns. risteilijänperällä varustettu ja sen alkuperäinen koneteho oli 320 hevosvoimaa.
Kapteeni Saarisen jäätyä eläkkeelle valmistui seuraavana vuonna Haminan telakalla Kotkaa varten uusi teräsrunkoinen pelastusristeilijä, joka sai hänen nimensä. Se oli ensimmäinen jäätä murtava pelastusalus ja sillä ajettiinkin runsaasti kelirikkoajoa Haapasaareen. Aluksessa on myös alusta alkaen ollut keulakannelle sijoitettu kiinteä vesitykki jolle voimaa antaa 8000 litran minuuttitehoinen palopumppu. Varustukseen kuuluu myös mastoon liitetyt sumusuuttimet, joiden luoman suojaverhon turvin alus voi mennä aivan kiinni palavaan laivaan. Varustusta tarvittiin vuonna 1963 kun Rankin saarella syttyi tulipalo sotilaskotirakennuksessa: "Niilo Saarinen" toi paikalle sammuttajia ja tuki sammutustyötä vesitykkinsä avulla. Alus vapautui Kotkasta vuonna 1968 kun pelastusristeilijä "Wilhelm Wahlforss" valmistui.
S"aarinen" siirtyi vuonna 1968 aluksi Tornioon, mutta osoittauduttuaan liian suureks Tornion ahtaille vesille sen uudeksi sijoituspaikaksi tuli Raahe. Alus katsastettiin jo varhain kotimaanliikenteen lastilaivaksi ja hinaajaksi, ja sitä on pidetty liikenteessä ympärivuotisesti. Sitä on toisinaan käytetty myös saaristoristeilyaluksena. Lisäksi alus on jo Raaheen tulostaan asti toiminut lisähinaajana Rautaruukin satamassa. Sen työparina toimi ensin Rautaruukin hinaaja m/s "Rautaluoto" (Myöh. "Jyry") ja nykyään Raahen Meriapu oy:n "Isbjörn ".
Wilhelm Wahlforss (alus)
Wilhelm Wahlforss oli Harmaja-luokan pelastusristeilijä, jonka Wärtsilä-yhtymä tilasi jouluna 1966 vuorineuvos Wilhelm Wahlforssin juuri olleen 75-vuotispäivän kunniaksi omalta Vaasan telakaltaan. Se lahjoitettiin Suomen Meripelastusseuralle. Alus valmistui kesäksi 1968, ja se sijoitettiin Kotkaan. Alus ehti palvella täydet neljä vuosikymmentä ennen käytöstä poistamistaan.
HMS Minbåt N:o 3
HMS Minbåt N:o 3 oli Ruotsin laivaston vuonna 1878 vesillelaskettu torpedovene.
Alus tilattiin Tukholmasta kaleeritelakalta. Alus laskettiin vesille 1878 ja se liitettiin laivastoon vuotta myöhemmin.
Vuonna 1879 vastavalmistuneelta alukselta poistettiin miinatangot. Vuonna 1887 kymmenpiippuinen konekivääri korvattiin kaksipiipuisella 25 millimetrin M/84 konekiväärillä. Samana vuonna alus nimettiin uudelleen "Stångminbåt N:o 143":ksi. Vuonna 1899 poistettiin torpedot ja alus muutettiin vuosina 1903-1905 vartioveneeksi, jolloin siihen asennettiin uusi höyrykone ja kattilat. Samalla aseistukseksi tuli yksi 37 millimetrin M/89B -pikatykki. Muutostöiden päätyttyä alus luovutettiin vastaperustetulle rannikkotykistölle. Vuonna 1899 alus sai uuden nimen "HMS Bevakningsbåt B1" ja vuonna 1905 alus luokiteltiin yhteysalukseksi numerolla V1. Se liitettiin osaksi Karlskronan rannikkolinnaketta. Alus poistettiin palveluksesta 25. toukokuuta 1923.
Santala (kylä)
Santala () on kylä Hangossa entisen Bromarvin kunnan alueella. Siellä on Santalan seisake, jossa pysähtyvät Karjaan ja Hangon väliset taajamajunat. Siellä on myös hautausmaa.
Santalassa sijaitsee elintarvikepakkausmateriaaleja valmistava Visko Teepak.
Risto Hölttä
Risto Veli Hölttä (31. heinäkuuta 1911 Mikkelin maalaiskunta – 17. heinäkuuta 1998 Kuopio) oli suomalainen varatuomari, kaupunginjohtaja ja Kuopion läänin maaherra vuosina 1966–1978. Hän kuului Suomen Kansan Demokraattiseen Liittoon (SKDL).
Höltän vanhemmat olivat kansakoulunopettaja Antti Hölttä ja Ida Maria Kurvinen. Hän pääsi ylioppilaaksi Mikkelin yhteiskoulusta vuonna 1930, suoritti yleisen oikeustutkinnon 1937 ja sai varatuomarin arvon 1943.
Hölttä toimi Mikkelin lääninrikospoliisin komisariona 1938–1943, Mikkelin poliisimestarina 1943–1945 ja liikkuvan poliisin tarkastajana 1945–1948. Hänet nimitettiin huhtikuussa 1948 kommunistien hallitseman valtiollisen poliisin apulaispäälliköksi, missä virassa hän toimi saman vuoden loppuun, jolloin koko Valpo lakkautettiin. Hölttä liittyi Suomen Kommunistinen Puolueen (SKP) jäseneksi vuoden 1949 lopulla. Hän toimi asianajajana ja vasemmistolaisen Ihmisoikeuksien Säätiön lakiasiaintoimiston hoitajana vuosina 1949–1956. Hän muun muassa edusti oikeudessa vuoden 1949 Kemin veritorstain yhteydessä mellakoinnista syytettyjä työläisiä. Hölttä toimi Kemin kaupunginjohtajana vuosina 1956–1966, minkä jälkeen hänet nimitettiin Kuopion läänin maaherraksi. Puoluekantansa herättämistä ennakkoluuloista huolimatta hän onnistui luomaan hyvät suhteet lääninsä eri intressiryhmiin.. Hölttä jäi eläkkeelle elokuun alussa 1978.
Hölttä oli naimisissa 1932–1968 Helmi Katriina Luukkasen (k. 1968) kanssa ja vuodesta 1969 lainopin kandidaatti Marja Leena Mantereen kanssa, jonka isä oli Höltän edeltäjä, maaherra Erkki Mantere.
Lawson Crouse
Lawson Crouse (s. 23. kesäkuuta 1997) on kanadalainen jääkiekkoilija, joka pelaa NHL-joukkue Arizona Coyotesin organisaatiossa. Hän oli osana Kanadan nuorten maajoukkuetta, joka voitti kultaa vuoden 2015 nuorten maailmanmestaruuskilpailuissa. Crouse on saanut Kingstonissa lempinimen "The Sheriff".
Crouse varattiin ensimmäisellä kierroksella viidentenä pelaajana Kingston Frontenacsiin OHL:n varaustilaisuudessa 2013. Kaudella 2013–2014 Crouse debytoi OHL:ssä. Hän pelasi ensimmäisen ottelunsa 19. syyskuuta 2013, jolloin teki myös heti ensimmäisen maalinsa Kingstonin voittaesa Peterborough Petesin lukemin 11-4. 4. lokakuuta 2013 Crouse pelasi ensimmäisen ottelun, jossa teki useampia maaleja. 4. maaliskuuta 2014 hän teki uransa yhden ottelun piste-ennätyksen tekemällä neljä pistettä Kingstonin hävitessä Barrie Coltsille 7–5. Yhteensä Crouse teki kauden 2013–2014 aikana 63 pelaamassaan ottelussa 15 maalia ja 27 pistettä. Pudotuspeleissä Kingston tippui heti ensimmäisellä kierroksella seitsemän ottelun sarjassa Peterborough Petesiä vastaan. Crouse sai sarjassa yhden syöttöpisteen.
Damaskoksen maakunta
Damaskoksen maakunta () on yksi Syyrian neljästätoista maakunnasta. Maakunnan pinta-ala on vain 105 km². Vuonna 2011, ennen sisällissotaa, sen väkiluvuksi arvioitiin 1,75 miljoonaa. Maakunnan pääkaupunki on Damaskos.
Al-Qunaytran maakunta
Al-Qunaytran maakunta, myös "Quneitran maakunta" tai "Kuneitran maakunta" () on yksi Syyrian neljästätoista maakunnasta. Maakunnan pinta-ala on 685 km². Vuonna 2011, ennen sisällissotaa, sen väkiluvuksi arvioitiin 90 000. Maakunnan pääkaupunki on Kuneitra (Al-Qunaytira, El-Kuneitra).
Israel on miehittänyt suurinta osaa maakunnasta vuodesta 1967 alkaen.
Mies yli laidan
Vesiliikenteessä mies yli laidan tarkoittaa hätätilannetta, jossa henkilö on pudonnut aluksesta veden varaan. Sana "mies" tarkoittaa tässä yhteydessä henkilöä sukupuoleen katsomatta.
Pelastusliivit on tarkoitettu suojaamaan hukkumiselta veden varaan vahingossa jouduttaessa. Putoamisen havainnut henkilö huutaa "Mies yli laidan!". Alus käännetään tulosuuntaan kulkemaan samalla kulku-uralla. Pelastamista vaikeuttaa veteen pudonneen vaikea havaittavuus kovassa aallokossa ja konevoimalla kulkevissa aluksissa potkurin aiheuttama silpoutumisvaara.
Olof Molander
Olof Johan Harald Molander (18. lokakuuta 1892 Helsinki – 26. toukokuuta 1966 Tukholma, Ruotsi) oli ruotsalainen teatteriohjaaja. Hän toimi Dramatenissa pääohjaajana 1920–1938 ja 1947–1963. Vuosina 1934–1938 hän oli myös Dramatenin johtaja.
Molander sai vaikutteita Max Reinhardtilta ja yhdisti Strindberg-ohjauksissaan näyttämöllisen realismin ja psykologisen tarkkuuden.
Olof Molanderin isä Harald Molander toimi Svenska Teaternin intendenttinä Helsingissä vuosina 1886–1893. Hänen äitinsä Lydia Molander oli tunnettu näyttelijä. Elokuvaohjaaja Gustaf Molander oli Olof Molanderin veli.
Roope Mokka
Roope Mokka (s. 1975) on suomalainen tulevaisuudentutkija ja kaupunkikehittäjä. Mokka on perustanut yhdessä Aleksi Neuvosen kanssa Suomen ensimmäisen itsenäisen ajatushautomon Demos Helsingin vuonna 2005. Roope Mokka työskentelee Demos Helsingissä ja on sen hallituksessa.
Mokka on kirjoittanut tulevaisuudesta laajasti, akateemiselle yleisölle, tietokirjoja, valtionhallinnon raportteja, skenaariotutkimuksia ja pamfletteja. Mokan teokset käsittelevät kysymyksiä digitalisaatiosta ja esineiden internetistä, ilmastonmuutoksesta ja kulutuskulttuurista, perustulosta ja kaupungistumisesta, sekä innovaatio- ja yhteiskuntateoriasta. Hän on yksi Suomen maabrändiraportin kirjoittajista. Mokka on ollut Yleisradion kolumnisti vuodesta 2016.
Roope Mokan kaupunkisuunnittelutyössä on korostunut kaupunkisuunnittelun demokratisointi, metropolialueiden hallinto, kaupunkimaisten palveluiden juurruttaminen uusille asuinalueille ja kaupunkien digitaalinen suunnittelu.
Mokka on toiminut myös kaupunki- ja ympäristöaktivistina, internet-tutkijana, liikkeenjohdon konsulttina, teknologia ja markkina-analyytikkona, dj:nä ja klubipromoottorina sekä kustantajana ja toimittajana.
Albin Pulkkinen
Albin Pulkkinen (21. huhtikuuta 1875 Mikkelin pitäjä – 29. lokakuuta 1944 Joensuu) oli suomalainen kihlakunnantuomari, kansanedustaja ja maaherra.
Pulkkisen vanhemmat olivat maanviljelijä Petter Juhana Pulkkinen ja Ulla Maria Noponen. Hän pääsi ylioppilaaksi Mikkelin lyseosta 1893 ja valmistui Helsingin yliopistosta filosofian kandidaatiksi 1897 ja molempien oikeuksien kandidaatiksi 1903. Pulkkinen sai varatuomarin arvon 1905.
Pulkkinen oli senaatin siviilitoimituskunnan kanslistina 1907–1909, protokollasihteerinä 1909–1912, oikeustoimituskunnan ja sittemmin oikeusministeriön esittelijäsihteerinä 1912–1922, kansliapäällikkönä 1918–1927 ja esittelijäneuvoksena sekä lainsäädäntö– ja oikeushallintoasiain osastopäällikkönä 1922–1927. Pulkiinen oli Mikkelin läänin maaherrana 1927–1933 ja viimeksi kihlakunnantuomarina Ilomantsissa 1933–1944.
Pulkkinen oli Kansallisen Edistyspuolueen kansanedustajana 1922–1924 edustaen Mikkelin läänin vaalipiiriä ja hän toimi eduskunnan lakivaliokunnan puheenjohtajana 1923–1924. Pulkkinen oli myös Joensuun kaupunginvaltuuston varapuheenjohtajana ja Valtioneuvoston virkamiesyhdistyksen johtokunnan puheenjohtajana.
Pulkkinen oli naimisissa vuodesta 1905 Aino Serafia Ollikaisen kanssa.
Max Reinhardt
Max Reinhardt (vuoteen 1904 Goldmann; 9. syyskuuta 1873 Baden, Itävalta-Unkari – 31. lokakuuta 1943 New York, Yhdysvallat) oli itävaltalais-saksalainen ohjaaja ja teatterinjohtaja. Hän aloitti uransa näyttelijänä ja toimi 1894–1904 Berliinin Deutsches Theaterissa näyttelijänä ja sitten johtajana kahteen otteeseen 1905–1920 ja 1924–1933. Hän yhdisti teatteriin vuonna 1906 Kammerspiele-näyttämön. Hän ohjasi Berliinissä Komödieteaterissa ja Berliner Theaterissa 1920-luvulla ja vuodesta 1920 hän ohjasi Salzburgin juhlanäytäntöjä sekä toimi vuodesta 1924 Wienissä Theater in der Josefstadtin johtajana.
Reinhardt muutti 1933 Yhdysvaltoihin ja johti siellä Hollywoodissa vaimonsa Helene Thimigin kanssa teatterikoulua.
Reinhardtia pidetään aidon atmosfäärin ja visuaalisesti tehokkaiden näyttämötunnelmien mestarina. Hänen ohjaustyölleen olivat ominaisia monumentaaliset lavasteet ja suuret joukkokohtaukset.
Tunnettuja Reinhardtin ohjauksia olivat William Shakespearen "Kesäyön unelma", josta hän ohjasi myös elokuvan, ja "Venetsian kauppias" sekä Sofokleen "Kuningas Oidipus" ja Jacques Offenbachin säveltämä operetti "Orfeus Manalassa".
HMS Minbåt N:o 4
HMS Minbåt N:o 4 oli Ruotsin laivaston vuonna 1879 vesillelaskettu torpedovene.
Alus tilattiin Tukholmasta kaleeritelakalta. Alus laskettiin vesille vuonna 1879 ja se liitettiin laivastoon vuotta myöhemmin.
Vuonna 1887 kymmenpiippuinen konekivääri korvattiin kaksipiipuisella 25 millimetrin M/84 -konekiväärillä. Samana vuonna alus nimettiin uudelleen "Stångminbåt N:o 145":ksi. Vuonna 1899 poistettiin torpedot ja alus muutettiin vuosina 1903-1905 vartioveneeksi, jolloin siihen asennettiin uusi höyrykone ja kattilat. Samalla aseistukseksi tuli yksi 37 millimetrin M/89B -pikatykki. Muutostöiden päätyttyä alus luovutettiin vastaperustetulle rannikkotykistölle. Vuonna 1899 alus sai uuden nimen "HMS Bevakningsbåt B2" ja vuonna 1905 alus luokiteltiin yhteysalukseksi numerolla V2. Se liitettiin osaksi Karlskronan rannikkolinnaketta. Alus poistettiin palveluksesta vuonna 1921.
Cosmo Sonic
Cosmo Sonic oli Sami Saaren ensimmäinen sooloyhtye. Soittajat soittivat Samin ensilevyllä "Do Re Mi" joku enemmän ja joku vähemmän. Heistä muotuotui kuitenkin keikkabändi. Toiminta alkoi 1997. Bändin runko jatkoi Sonicsina.
Laulajana ja kitaristina toimi itse Sami Saari ja toista kitaraa soitti Mikko Paavola. Bassoa soitti Jukka "Jukkis" Kiviniemi. Rummuissa ja lyömäsoittimissa oli Samuli Kosminen. Perkussiokioskin takana taituroi Abdissa "Mamba" Assefa. Kosminen ja Assefa parivaljakko oli varsinkin hienoa rytmitaustaa soittava pumppu. Kosketinsoittimien ja rhodes-sähköpianon takana istui Kim Rantala, joka vaihtui kolmannen levyn yhteydessä Jukka Heikkiseksi.
Puhaltimissa hääräsi saksofonisti Aleksi Ahoniemi (soittaa yhä Sami Saaren kanssa). Trumpetisteja olivat aluksi Sami Ihajoki (ykköslevy) ja Mikko Koponen (kakkoslevy) ja kakkos- ja kolmoslevyn välissä trumpettiin astui nuori tulevaisuuden lupaus Jukka Eskola. Eskola - Ahoniemi pari soitti mahtavasti yhteen ja herrat ovat nähty tämän jälkeen muissakin orkestereissa soittamassa kimpassa. Välillä keikoilla vieraili vetopasuunassa Juha Kortehisto.
Motiivi (taide)
Motiivi on kuvataiteissa mikä tahansa kuvio tai muoto, jota käytetään joko teoksen keskeisenä osana tai jota toistetaan arkkitehtonisen tai koristeellisen kuvion luomiseksi. Esimerkiksi arkkitehtuurissa Palladio-motiivi on kolmiosainen aukko, jossa keskellä muita korkeampi ja leveämpi pyörökaarinen aukko.
Motiivi (kirjallisuus)
Motiivi on kirjallisuudessa toistuva elementti, joka on tärkeä teoksen teeman tai rakenteen kannalta. Teoksen keskeistä, toistuvaa motiivia voidaan nimittää "johtomotiiviksi". Motiivi voi olla esimerkiksi tietty henkilöhahmo, tilanne, aate, kuva tai esine. Motiivit tekevät teoksen rakenteen kiinteämmäksi ja luovat yhteyksiä sekä teoksen eri osien että eri teosten välillä. Ne ovat yleensä yleismaailmallisia ja pitkäikäisiä.
Motiivi (musiikki)
Motiivi on musiikissa yleensä rytminen tai melodinen, lyhyt musiikillinen aihio.
Motiivi (täsmennyssivu)
Motiivi voi tarkoittaa seuraavia asioita:
Hiroshiman Punaisen Ristin sairaala ja Atomisairaala
Hiroshiman Punaisen Ristin sairaala ja Atomisairaala () on Punaisen Ristin ylläpitämä sairaala Naka-kun suuralueella Hiroshimassa Japanissa.
Hiroshiman Punaisen Ristin sairaala oli eräs harvoja hoitoasemia tai lääkinnällisiä hoitopaikkoja, joka selvisi ehjänä Hiroshimaan tehdyssä atomipommituksessa. Vuonna 1973 Hiroshimasta kirjan kirjoittanut Martti Silvennoinen pääsi haastattelemaan johtavaa ylilääkäriä Fumio Shigetoa: Shigeto oli itsekin hibakusha eli atomipommituksesta selviytynyt henkilö. Tri Shigeto lienee eräs ensimmäisiä Japanissa, joka oivalsi, että juuri fissioenergiaan pohjautuva, täysin uudentyyppinen ase oli osunut Hiroshimaan. Hän päätteli tämän metallisissa arkistokaapeissa olleitten, ylivalottuneiden röntgenfilmien pohjalta. Lisäksi tri Shigeto teki potilailleen valkosolukadon paljastavia verikokeita.
Nimensä mukaisesti Atomisairaalassa on hoidettu vain yksinomaan radioaktiivisen säteilyn uhreja, kuten säteilysairautta sairastaneita. Sairaala on sisältänyt 170 hoitopaikkaa. Keskimääräisesti noin 200 potilasta oli hoidossa määräajoin niin sanottuina ulkopuolisina potilaina, joiden terveydentilaa on tarkkailtu.
Punaisen Ristin Hiroshiman-sairaala perustettiin vuonna 1939 ja Atomisairaala samalle alueelle vuonna 1956. Vuonna 1988 ne yhdistettiin edelleen toimivaksi sairaalaksi, joka tunnetaan englanniksi nimellä Hiroshima Red Cross Hospital & Atomic-Bomb Survivors Hospital.
Mirka Kilpijärvi
Mirka Kilpijärvi (s. 15. helmikuuta 1991 Hyvinkää) on suomalainen koripalloilija. Takamiehenä pelaava Kilpijärvi on Hyvinkään Pontevan kasvatti. Hänet valittiin kaudella 2010–2011 naisten I-divisioonan parhaaksi pelaajaksi.
Hyvinkään Pontevan kasvatti Kilpijärvi aloitti pelaajauransa naisten sarjoissa kaudella 2009–2010 kasvattajaseuransa I-divisioonassa pelanneessa edustusjoukkueessa. Kaudella 2010–2011 hänet valittiin naisten I-divisioonan parhaaksi pelaajaksi. Ensiesiintymisensä naisten pääsarjatasolla Kilpijärvi teki kaudella 2010–2011, jolloin hän pelasi Pontevan divisioonajoukkueen ohella rinnakkaislisenssillä Keravan Energia Teamin joukkueessa. Ponteva nousi pääsarjaan ensin kaudeksi 2012–2013 ja uudestaan kaudeksi 2014–2015. Välissä pelattu HyPon divisioonakausi 2013–2014 oli Kilpijärvellä rikkonainen mm. jalkavaivoista johtuen. Kilpijärvi oli aloittanut syksyllä 2013 opinnot Helsingin yliopiston oikeustieteellisessä tiedekunnassa ja ehti lopettaa pelaajauransa. Alkuvuodesta 2014 HyPo otti häneen kuitenkin yhteyttä, ja muutaman HyPon II-joukkueessa pelatun ottelun jälkeen hän palasi seuran edustusjoukkueeseen. Kaudella 2014–2015 Kilpijärvi sairasteli helmi-maaliskuussa mutta oli Korisliigan kolmanneksi tarkin kolmen pisteen heittojen heittäjä 35,7 prosentin keskiarvollaan. Hän teki toukokuussa 2015 jatkosopimuksen Pontevan kanssa.
Kilpijärvi on pelannut myös nuorten maajoukkueissa.
Gottfried Diener
Gottfried Diener (1. marraskuuta 1926 Zürich – 26. toukokuuta 2015 Engelberg) oli sveitsiläinen rattikelkkailija ja olympiavoittaja.
Diener voitti neljän miehen kelkoissa maailmanmestaruudet vuosina 1954 ja 1955. Cortina d’Ampezzon talviolympialaisissa 1956 Diener kuului Sveitsin olympikultaa voittaneeseen neljän miehen kelkkaan.
Diener toimi vuosina 1965–1999 Kansainvälisen varsijousiammuntaliiton puheenjohtajana. Hän kuoli pitkän sairastamisen jälkeen Engelbergissä 88-vuotiaana 26. toukokuuta 2015.
Cirrus fibratus
Cirrus fibratus on yläpilviin kuuluva kuituinen untuvapilvi. Hennon ja varjottoman pilven säikeet ovat enimmäkseen suoria tai epäsäännöllisesti levinneitä käyräviivaisia kuituja.
Hän laulaa kuin kuolisi huomenna
”Hän laulaa kuin kuolisi huomenna” on Olavi Uusivirran kappale hänen tulevalta seitsemmänneltä studioalbumilta. Kappale julkaistiin digitaalisesti ladattavana singlenä 24. huhtikuuta 2015. Seitsemäntuumaisena vinyylisinglenä se julkaistiin 3. heinäkuuta 2015. Kolmensadan kappaleen rajoitetulla vinyylisinglepainoksella on mukana myös kappale ”On kesäyö”, jonka alun perin on levyttänyt Topi Sorsakoski & Agents.
”Hän laulaa kuin kuolisi huomenna” -kappaleen itse sanoittanut Uusivirta on kertonut kappaleen olevan ”oodi hetkeen heittäytymisen taidolle, heinäkuiselle haaveilulle ja saavuttamattomalle rakkaudelle”.
Kappaleen musiikkivideon on ohjannut Mirkka Kallio. Osittain Beirutissa kuvattu video julkaistiin Uusivirran Vevo-kanavalla YouTubessa julkaistiin 15. toukokuuta 2015.
Delfin Basket
Delfin Basket on jokakesäinen ympäri Tamperetta pelattava, Tampereen Pyrinnön ja Raholan Pyrkivän järjestämä Suomen suurimpiin lukeutuva koripalloturnaus. Sitä pidetään uuden koripallokauden avajaistapahtumana. Vuoden 2015 Delfin Basket oli 273 joukkueellaan ja noin 3 000 pelaajallaan historian suurin.
Delfin Basket järjestettiin ensimmäisen kerran vuonna 1988 53 joukkueen voimin. Turnauksen perustamisen taustalla olivat Teuvo Tuominen, Jarmo Rantanen ja Erkki Axen. Se kasvoi nopeasti Suomen suurimmaksi: vuonna 1990 turnaukseen osallistui jo yli sata ja vuonna 1997 yli 200 joukkuetta. Vuonna 1994 mukana oli myös 43 joukkuetta ulkomailta. Ulkomaisia joukkueita on osallistunut Delfin Basketiin muun muassa Ruotsista, Virosta, Latviasta, Venäjältä, Puolasta, Englannista, Taiwanista ja Israelista. Turnauksen kuuluisimpien junioriosallistujien joukkoon kuuluvat muun muassa Hanno Möttölä, Damon Stoudamire ja Teemu Rannikko. Vuonna 2016 Delfin Basketissa pelattiin ensimmäisen kerran myös kehitysvammaisten pelaajien ja partneripelaajien unified-koripallo-otteluita.
Turnauksen yhteydessä Tampereella on pelattu myös juniorimaaotteluita ja Suomen miesten maaotteluita, joihin Delfin Basketiin aikaisin ilmoittautuneet ovat myös päässeet katsojiksi. Vuonna 2015 Suomi voitti loppuunmyydyssä Hakametsässä hallinneen Euroopan mestarin, kuukausi myöhemmin EM-pronssia voittaneen Ranskan, ja vuonna 2016 se voitti Belgian.
Cirrus spissatus
Cirrus spissatus on yläpilviin kuuluva tiheä untuvapilvi. Pilvi on ulkonäöltään silkinhohteisen valkoinen tai lievästi harmahtava, jonka läpi ei erotu sinistä taustataivasta. Ominaista pilvelle on, että se muodostaa taivaalle selvärajaisia laikkuja tai alueita. Ulkonäöltään pilven voi mahdollisesti sekoittaa vastaavanlaisiin keski- tai alapilviin, vaikkakin tiheä untuvapilvi sijaitsee näitä huomattavasti korkeammalla.
Cirrus castellanus
Cirrus castellanus on yläpilviin kuuluva vallinharjamainen untuvapilvi. Untuvapilvien tapaan myös vallinharjauntuvapilvet esiintyvät korkealla ilmakehässä. Pilvi esiintyy untuvapilvestä lievästi nousevina tornimaisina rakenteina.
Timo Kaukonen (täsmennyssivu)
Timo Kaukonen -nimisiä merkittäviä henkilöitä:
Pauli Kaikkonen
Pauli Kaikkonen (s. 3. tammikuuta 1949 Tampere) on Tampereen yliopiston kasvatustieteen professori. Hän valmistui filosofian lisensiaatiksi vuonna 1977 Jyväskylästä ja kasvatustieteiden tohtoriksi vuonna 1992 Tampereelta. Hän teki tutkimustyötä Saksassa vuosina 1969, 1973 ja 1994, Australiassa ja Itävallassa vuonna 1986. Hän oli Jyväskylän lyseon vs. lehtori vuosina 1974–1977, Pyhäjärven lukion vanhempi lehtori vuosina 1976–1977, Tampereen yliopiston didaktiikan lehtori vuosina 1977–1998, ma. apulaisprofessori vuosina 1996–1998 ja Jyväskylän yliopiston kielipedagogiikan professori 1998–2010, ja vuodesta 2010 hän on ollut Tampereen yliopiston kasvatustieteen professori. Hän toimi Heidelbergin pedagogisen yliopiston vierailevana professorina 2003-2004. Hän on luennoinut sekä Suomessa että ulkomailla vuodesta 1979 ja järjestänyt useita kansainvälisiä kongresseja. Hän on sekä Tampereen että Oulun yliopiston kasvatustieteen dosentti.
Jukka Finne
Jukka Finne (s. 25. helmikuuta 1951 Helsinki) on ollut Helsingin yliopiston solu- ja molekyylibiologian professori vuodesta 2009. Hän valmistui lääketieteen lisensiaatiksi vuonna 1975 ja väitteli lääketieteen ja kirurgian tohtoriksi vuonna 1977. Finne oli Sipoon vs. terveyskeskuslääkäri vuonna 1974, Helsingin yliopiston lääketieteellisen kemian assistentti vuosina 1978–1984 ja apulaisopettaja 1984–1985, vuosina 1978–1980 Baselin yliopiston tutkija ja vuosina 1984–1986 apulaisprofessori, vuonna 1983 Suomen akatemian vanhempi tutkija, vuosina 1985–1988 Kuopion yliopiston fysiologisen kemian professori ja vuosina 1988–2009 Turun yliopiston lääketieteellisen biokemian professori ja vuosina 1981–1990 Labsystems oy:n tieteellinen neuvonantaja. Finne on julkaissut kirjoituksia biokemian ja biolääketieteen kansainvälisissä julkaisusarjoissa. Vuodesta 1981 lähtien Finne on ollut Helsingin ja vuodesta 1988 Kuopion yliopiston dosentti. Hän on ollut vänrikki vuodesta 1978 lähtien. Vuonna 1985 Finne sai Duodecimin nuoren tutkijan palkinnon.
Laimi
Laimi on latvialaista alkuperää oleva naisen etunimi, jonka merkitys on "onni". Latviassa siitä tunnetaan myös muoto Laima, Liettuassa Laime. Sillä oli Suomessa nimipäivä 4. toukokuuta vuosina 1929–1949. Suomessa nimeä annettiin lähinnä 1900-luvun alkupuolella. 2010-luvulla 1. kesäkuuta 2015 mennessä nimi on Suomessa annettu vain viidelle lapselle.
Moa (etunimi)
Moa on ruotsalainen ja suomenruotsalainen naisen etunimi. Se on alkuperältään hellittelymuoto ruotsin sanasta "moder" tai "mor" ’äiti’. Moa-nimeä alettiin antaa Suomessa 1950-luvulla. Se yleistyi Ruotsissa todella paljon ja Suomessakin jonkin verran 2000-luvun alussa. Vuoden 2015 loppuun mennessä nimi on Suomessa annettu Väestö­rekisteri­keskuksen tietojen mukaan 394 henkilölle. Moan nimipäivä on ollut Suomen ruotsinkielisessä almanakassa vuodesta 2005 lähtien 8. helmikuuta. Ruotsissa Moan nimipäivä on 18. marraskuuta.
Azulejo
Azulejo («a href="arabian%20kieli">arab. "zellige", "az-zulayj", "زليج") on Espanjassa ja erityisesti Portugalissa yleisesti käytetty koristeellinen keraaminen laatta. Niitä käytetään julkisivujen, katupintojen, sisäseinien ja lattioiden pinnoitukseen ja koristeluun. Azulejo-laatat ovat yleensä valkoisia, kiiltäväksi lasitettuja ja sinikuvioisia, mutta myös muita värejä käytetään. Azulejo-kulttuuri on saanut vaikutteita hollantilaisessa Delftin kaupungissa 1600-luvulta asti tehdystä sinivalkoisesta keramiikasta.
Laatat tulivat Iberian niemimaalle alkujaan arabivalloittajien mukana. Nykyisin ne ovat keräilyn ja siten myös varkauksien kohteita.
Xavier Pascual Fuertes
Xavier Pascual Fuertes on espanjalainen käsipallovalmentaja joka toimii tällä hetkellä FC Barcelonan päävalmentajana. Pascual Fuertes aloitti Barcelonan päävalmentaja 2009 ollen ennen sitä varavalmentajana seurassa. Pascual Fuertes on niittänyt menestystä Barcelonassa valmentaja heti päävalmentajaksi tultuaan muun muassa seitsemällä Espanjan liiga mestaruudella.
Hallitusammattilainen
Hallitusammattilainen on henkilö, joka osallistuu yhden tai useamman yrityksen tai muun organisaation hallituksen työskentelyyn ja tuo siihen ulkopuolista näkemystä ja omaa kokemustaan. Hallitusammattilaiset ovat yleensä entisiä tai nykyisiä yritysjohtajia tai muita henkilöitä, jolla on kokemusta liiketoiminnasta yleensä, nimenomaan kyseisen organisaation toimialalta tai tietyltä liikkeenjohdon osa-alueelta, kuten markkinoinnista tai kansainvälistymisestä.
Monet yritysjohtajina toimivat henkilöt työskentelevät oman päätyönsä lisäksi kutsuttuina muiden yritysten hallituksen jäseniksi tuomaan hallitustyöskentelyyn näkökulmaa, joka täydentää hallituksen muiden jäsenten osaamista. Yrityksen johdosta eläkkeelle jääneet tai muuten vetäytyneet henkilöt ryhtyvät usein päätoimisiksi hallitusammattilaisiksi, ottavat vastaan hallituspaikan useammasta yrityksestä ja saavat tulonsa niiden kokouspalkkioista.
Syitä ulkopuolisten hallitusammattilaisten käyttöön ovat yritysten hallintotehtävien muuttuminen yhä vaativammiksi ja työläämmiksi, yrityksiin kohdistuvan yhteiskunnallisen mielenkiinnon ja sääntelyn lisääntyminen ja hallitusten roolin kasvaminen tällaisten uusien vaatimusten myötä. Kun yritysten hallituksiin ja johtokuntiin kutsuttiin aiemmin yritysjohdon tuttavapiirin edustajia, nykyisin hallituksen jäseniä etsitään laajemmalti ja nimenomaan jotakin tiettyä erikoisosaamista tarjoavien asiantuntijoiden keskuudesta.
Suomalaisten hallitusammattilaisten etuja ajavana ja työskentelyä kehittävänä järjestönä toimii Hallitusammattilaiset ry - Directors' Institute of Finland (DIF).
Myös taloyhtiöiden ja muiden kiinteistöyhtiöiden hallituksiin kaivataan yhä enemmän ulkopuolista asiantuntemusta asukkaiden edustuksen lisäksi tuomaan asiantuntemusta esimerkiksi kiinteistön korjaukseen ja ylläpitoon liittyviin hankintoihin. Tämän alan hallitusammattilaisia edustaa ja välittää Kiinteistöalan hallitusammattilaiset AKHA ry.